PDI ดีดกว่า 3% รับข่าวบอร์ด CGH จ่อซื้อหุ้นมูลค่า 571 ลบ.
PDI ณ เวลา 11.50 น.อยู่ที่ 18.60 บาท บวก 0.60 หรือ 3.33% มูลค่าการซื้อขาย 69.73 ล้านบาท โดยราคาหุ้นเปิดตลาดที่ 18.80 บาท ระหว่างวันมีการปรับตัวขึ้นไปแตะระดับสูงสุดที่ 19.30 บาท และแตะระดับต่ำสุดที่ 18.50 บาท
8 เม.ย. 2558

ผู้สื่อข่าวรายงานว่า ราคาหุ้นบริษัท ผาแดงอินดัสทรี จำกัด (มหาชน) หรือ PDI ณ เวลา 11.50 น.อยู่ที่ 18.60 บาท บวก 0.60 หรือ 3.33% มูลค่าการซื้อขาย 69.73 ล้านบาท โดยราคาหุ้นเปิดตลาดที่ 18.80 บาท ระหว่างวันมีการปรับตัวขึ้นไปแตะระดับสูงสุดที่ 19.30 บาท และแตะระดับต่ำสุดที่ 18.50 บาท

โดยในเช้าวันนี้บริษัท คันทรี่ กรุ๊ป โฮลดิ้งส์ จำกัด (มหาชน) หรือ CGH ระบุว่า ที่ประชุมคณะกรรมการบริษัทได้มีมติอนุมัติให้บริษัทและบริษัทย่อยเข้าซื้อหุ้นสามัญของบริษัท ผาแดงอินดัสทรี จำกัด(มหาชน) หรือ PDI จำนวน 33,922,600 หุ้น
โดยคิดเป็นมูลค่าที่ตราไว้หุ้นละ 10 บาท คิดเป็นร้อยละ 15.01 ของทุนจดทะเบียนชำระแล้วของ PDI (หุ้นที่จะซื้อ) ในราคาเฉลี่ยหุ้นละ 16.833 บาท รวมเป็นเงินทั้งสิ้น 571.02 ล้านบาท จาก Bali Ventures Limited (“ผู้ขาย”) ซึ่งเป็นผู้ถือหุ้นเดิมของ PDI โดยมิได้เป็นบุคคลที่เกี่ยวโยงกันของบริษัท
สำหรับการซื้อหุ้น PDI ครั้งนี้บริษัทจะจ่ายค่าตอบแทนเป็นเงินสดให้กับผู้ขาย โดยแหล่งเงินทุนจะมาจากเงินสด หรือเงินทุนหมุนเวียน หรือเงินเพิ่มทุน รวมถึงเงินกู้ยืมจากสถาบันการเงิน
ขณะที่บริษัทคาดว่าการซื้อหุ้น PDI ครั้งนี้จะสร้างความแข็งแกร่งให้กับบริษัท โดยคาดว่าจะได้รับผลตอบแทนจาก PDI ในอัตราที่เหมาะสม และยังเป็นการกระจายความเสี่ยงในการลงทุนให้หลากหลายประเภทมากขึ้น ขณะเดียวกัน PDI มีสถานะทางการเงินที่แข็งแกร่ง และมีศักยภาพในการเติบโตของธุรกิจในอนาคต